LV Eiropas Savienības Oficiālais Vēstnesis C 292/4

Uzklausīšanas amatpersonas gala ziņojums (1)

COMP/39.452 – Logu un stikla durvju stiprinājumi

2012/C 292/04

Šī lieta attiecas uz karteli, kas laikā no 1997. gada līdz 2007. gadam pastāvēja starp deviņiem logu un stikla durvju stiprinājumu ražotājiem nolūkā koordinēt ikgadējos cenu paaugstinājumus EEZ līmenī.

SITUĀCIJAS APRAKSTS

Pēc uzņēmuma Roto Frank AG iesnieguma par atbrīvojumu no naudas soda saskaņā ar Paziņojumu par iecietību 2007. gada jūlijā tika veiktas iepriekš nepaziņotas pārbaudes. Pēc šīm pārbaudēm Komisija saņēma iesniegumus, ko saskaņā ar Paziņojumu par iecietību iesniedza uzņēmumi Gretsch-Unitas GmbH un Mayer & Co Beschläge GmbH. Komisija 2007. gada jūnijā piešķīra Roto Frank AG nosacītu atbrīvojumu no naudas soda.

RAKSTISKĀ PROCEDŪRA

Iebildumu paziņojums

Pēc iepriekš minētajiem iesniegumiem par atbrīvojumu no naudas soda un tiem sekojošās izmeklēšanas Komisija 2010. gada 16. jūnijā pieņēma Iebildumu paziņojumu, kas bija adresēts 14 juridiskajām personām, kas pieder deviņām uzņēmumu grupām (2). Iebildumu paziņojumā Komisija nonāca pie iepriekšēja secinājuma, ka adresāti laikā no 1999. līdz 2007. gadam ir izdarījuši vienotu un turpinātu LESD 101. panta un EEZ līguma 53. panta pārkāpumu, koordinējot ikgadējus cenu paaugstinājumus EEZ. Komisija paziņoja par savu nodomu pieņemt lēmumu par pārkāpumu un uzlikt naudassodus saskaņā ar Regulas (EK) Nr. 1/2003 7. un 23. pantu.

Piekļuve lietai

Iebildumu paziņojuma adresāti varēja iepazīties ar lietas materiāliem, izmantojot CD-ROM, ko tie saņēma 2010. gada 5. jūlijā. Ar uzņēmumu paskaidrojumiem tie varēja iepazīties Komisijas telpās.

Puses nav man ziņojušas par problēmām attiecībā uz piekļuvi lietai.

Termiņa pagarinājums atbildēm uz iebildumu paziņojumu

Iebildumu paziņojuma adresātiem sākotnēji tika dotas astoņas nedēļas, sākot lietas saņemšanas CD-ROM formātā, lai rakstiski iesniegtu komentārus par Iebildumu paziņojumu.

Daži adresāti lūdza man termiņa pagarinājumus, kurus es daļēji apstiprināju. Balstoties uz attiecīgo pušu pamatojumiem, tika piešķirti pagarinājumi no vienas līdz trijām nedēļām; triju nedēļu pagarinājums tika piešķirts galvenokārt tāpēc, lai būtu iespējams pārtulkot materiālus Komisijas lietā, kas bija sagatavoti valodā, kura nebija saprotama pieteikuma iesniedzējam.

Visi adresāti uz iebildumu paziņojumu atbildēja noteiktajā termiņā.

Tā kā uzņēmums Strenger 2010. gada septembrī mainīja savu juridisko formu ar tiesisko pēctecību un mainīja nosaukumu, Komisija informēja Strenger, ka lēmums būs adresēts jaunajai vienībai un deva Strenger iespēju izteikties.

MUTISKĀ PROCEDŪRA

Mutiskā uzklausīšana

Visi procedūrā iesaistītie uzņēmumi izmantoja savas tiesības tikt uzklausītiem mutiskajā uzklausīšanā, kas notika 2010. gada 19. oktobrī.

LĒMUMA PROJEKTS

Pēc tam, kad adresāti bija mutiski un rakstiski izteikuši savus viedokļus, Komisija nemainīja savus iebildumus pret visām deviņām uzņēmumu grupām, taču tā atteicās no saviem iebildumiem pret trijām juridiskām vienībām, kas attiecīgi pieder Maco, Fuhr un Siegenia. Attiecībā uz Itālijas uzņēmumu AGB tā pārkāpuma ilgums tika samazināts par aptuveni 8 mēnešiem un ietver tikai Itālijas teritoriju.

Es uzskatu, ka lēmuma projektā ir ietverti tikai iebildumi, par kuriem pusēm tika dota iespēja izteikties.

Es uzskatu, ka šajā lietā ir ievērotas visu procedūrā iesaistīto pušu tiesības tikt uzklausītām.

Briselē, 2012. gada 26. martā Michael ALBERS

(1) Saskaņā ar Eiropas Komisijas priekšsēdētāja 2011. gada 13. oktobra Lēmuma 2011/695/ES par uzklausīšanas amatpersonas amatu un darba uzdevumiem noteiktu konkurences lietu izskatīšanā 36. pantu (OV L 275, 20.10.2011., 29. lpp.).

(2) Roto Frank AG (Roto), Gretsch-Unitas GmbH, Gretsch-Unitas GmbH Baubeschläge (Gretsch-Unitas), Mayer & Co Beschläge GmbH, Dipl. Ing. Ernst Mayer'sche Privatstiftung (Maco), Siegenia-Aubi KG, Siegenia-Frank Verwaltungs-GmbH, NORAA GmbH (Siegenia), Aug. Winkhaus GmbH & Co. KG (Winkhaus), Hautau GmbH (Hautau), Heinrich Strenger GmbH (Strenger), Carl Fuhr GmbH & Co. KG, Fuhr Beteiligungsgesellschaft mbH (Fuhr), Alban Giacomo SpA (AGB).